- Det er den vildeste julegave, man kunne ønske sig. Sådan siger Anne-Marie Rottbøll, der er filosof og fundraiser ved Børglum Kloster. Familien har nemlig arbejdet målrettet med at søge fonde, så de langt om længe kan få restaureret Børglum Kloster, som efterhånden har slået revner. Børglum Kloster har ligget samme sted i godt 1.000 år - og det samme har klostrets kirke. Den er én af blot en håndfuld privatejede sognekirker i Danmark. Og netop derfor, er det også op til kirkens ejer at finde de nødvendige økonomiske midler, hvis den trænger til en renovering. Det er nu lykkes at få 34,7 millioner kroner fra en række fonde til restaureringen. Sidst klostret fik en overhaling var i 90'erne og dengang var det den ydre del af klostret. Den indvendige del er ikke blevet restaureret siden 1700-tallet. - Det er jo konservatorarbejde på så meget, derfor er det en noget dyrere proces end udenfor, hvor det bare er ’almindeligt’ håndværkerarbejde, siger Hans Henning Rottbøll, der er godsejer på Børglum Kloster.

Opsummering:
Klostret har slået revner, så nu hvor pengene er fundet, skal det for første gang siden 1700-tallet restaureres. Det sker til stor glæde for godsejeren.